Neuvoston asetus (EY) N:o 492/2004,

annettu 8 päivänä maaliskuuta 2004,

lopullisen tasoitustullin käyttöön ottamisesta Intiasta peräisin olevan sulfaniilihapon tuonnissa annetun asetuksen (EY) N:o 1338/2002 sekä lopullisen polkumyyntitullin käyttöön ottamisesta muun muassa Intiasta peräisin olevan sulfaniilihapon tuonnissa annetun asetuksen (EY) N:o 1339/2002 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1) ja erityisesti sen 8 ja 9 artiklan,

ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97(2) ja erityisesti sen 13 ja 15 artiklan,

ottaa huomioon ehdotuksen, joka on tehty komission kuultua neuvoa-antavaa komiteaa,

sekä katsoo seuraavaa:

A. AIEMPI MENETTELY

(1) Neuvosto otti heinäkuussa 2002 asetuksella (EY) N:o 1338/2002(3) käyttöön lopullisen tasoitustullin Intiasta peräisin olevan sulfaniilihapon tuonnissa. Samana päivänä neuvosto otti asetuksella (EY) N:o 1339/2002(4) käyttöön lopullisen polkumyyntitullin Kiinan kansantasavallasta ja Intiasta peräisin olevan sulfaniilihapon tuonnissa.

(2) Näiden menettelyjen yhteydessä komissio hyväksyi päätöksellä 2002/611/EY(5) intialaisen yrityksen Kokan Synthetics & Chemicals Pvt. Ltd, jäljempänä "yritys", tarjoaman hintasitoumuksen.

(3) Yrityksen yhteisöön viemän Intiasta peräisin olevan sulfaniilihapon (Taric-lisäkoodi A 398) tuonti vapautettiin tasoitus- ja polkumyyntitulleista asetuksen (EY) N:o 1338/2002 ja (EY) N:o 1339/2002 2 artiklalla.

B. SITOUMUKSEN OMA-ALOITTEINEN PERUUTTAMINEN

(4) Kokan Synthetics & Chemicals Pvt. Ltd ilmoitti komissiolle joulukuussa 2003 halustaan peruuttaa sitoumuksensa oma-aloitteisesti.

(5) Päätös 2002/611/EY on sen mukaisesti kumottu.

C. LOPULLINEN TASOITUS- JA POLKUMYYNTITULLI

(6) Tutkimus, joka johti yrityksen tarjoamaan sitoumukseen, päättyi i) tuen ja vahingon lopulliseen määritykseen asetuksella (EY) N:o 1338/2002 ja ii) polkumyynnin ja vahingon määritykseen asetuksella (EY) N:o 1339/2002.

(7) Asetuksen (EY) N:o 2026/97 13 artiklan 9 kohdan ja neuvoston asetuksen (EY) N:o 384/96 8 artiklan 9 kohdan mukaisesti yrityksen valmistamien ja viemien tuotteiden tuontiin sovellettavan tasoitus- ja polkumyyntitullin suuruuden on perustuttava sitoumukseen johtaneen tutkimuksen yhteydessä vahvistettuihin tosiasioihin. Sen vuoksi ja asetuksen (EY) N:o 1338/2002 johdanto-osan 67 kappaleen ja asetuksen (EY) N:o 1339/2002 johdanto-osan 46 kappaleen huomioon ottaen on aiheellista määrätä arvon perusteella kannettavan lopullisen tasoitustullin suuruudeksi 7,1 prosenttia ja arvon perusteella kannettavan lopullisen polkumyyntitullin suuruudeksi 18,3 prosenttia.

D. ASETUSTEN (EY) N:o 1338/2002 JA (EY) N:o 1339/2002 MUUTTAMINEN

(8) Edellä esitetyt seikat huomioon ottaen asetuksen (EY) N:o 1338/2002 1 artiklan 3 kohta ja 2 artikla ja asetuksen (EY) N:o 1339/2002 1 artiklan 3 kohta ja 2 artikla sekä asetusten liitteet olisi kumottava,

ON ANTANUT TÄMÄN ASETUKSEN:

1 artikla

Kumotaan asetuksen 1338/2002 1 artiklan 3 kohta ja 2 artikla sekä liite.

2 artikla

Kumotaan asetuksen 1339/2002 1 artiklan 3 kohta ja 2 artikla sekä liite.

3 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 8 päivänä maaliskuuta 2004.

Neuvoston puolesta

Puheenjohtaja

D. Ahern

(1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1).

(2) EYVL L 288, 21.10.1997, s. 1, asetus sellaisena kuin se on viimeksi muutettuna asetuksella (EY) N:o 1973/2002 (EYVL L 305, 7.11.2002, s. 4).

(3) EYVL L 196, 25.7.2002, s. 1.

(4) EYVL L 196, 25.7.2002, s. 11, asetus sellaisena kuin se on viimeksi muutettuna asetuksella (EY) N:o 236/2004 (EUVL L 40, 12.2.2004, s. 17).

(5) EYVL L 196, 25.7.2002, s. 36.